**Guldborgsund – mdl. beretning GF 12.03.15**

Det er paradoksalt, at man her i 200-året for folkeskolen også kan tale om et år nul – en ny start.

Her tænker jeg naturligvis på ny reform og arbejdstid fra august 2014.

De fleste kender sikkert til at have købt varer i IKEA – et ”samle-selv-projekt”, hvor der mangler adskillige dele – og vigtigst af alt manualen.

Sådan har mange det med den nye skolereform. **(PPS 1)**

Jeg skal med det samme afsløre, at jeg i mine 34 år i folkeskolen aldrig - aldrig nogen sinde - har oplevet noget lignende.

Når erfarne, dygtige, engagerede og ekstremt ansvarlige kollegaer med et slag:

* Sover dårlig om natten, vågner med koldsved eller pludselig bare sidder og græder
* Ikke bare tvivler på sig selv, men konkluderer, at det er dem, der ikke er gode nok.
* Og siger: ”Aldrig har jeg været så klar til et kassedamejob”. *Ingen anstød!*

Så er der noget riv – rav – ruskende galt. Så er man presset - ud over kanten. **(PPS 2)**

I en undersøgelse på min skole - februar 2015 - svarede hhv. 80 og 87 % af lærerne:

* At de ikke havde tid nok til at planlægge, forberede og efterbehandle undervisningen
* At lov 409 har betydet ændringer i deres undervisning

Lærernes mange kommentarer til ændringerne peger alle i samme retning – en af dem lyder:

*”Før var jeg altid velforberedt. Jeg var inde i mit stof, og jeg havde nøje planlagt, hvordan timen skulle forløbe, og hvad jeg forventede skulle komme ud af det. Det gav mig ro, og jeg følte mig som en god og dygtig lærer. Nu ser jeg film første gang sammen med eleverne. Jeg giver eleverne tid til frilæsning, mens jeg lige får skimmet novellen, som vi skal arbejde med, igennem. Jeg er overfladisk forberedt, hvilket er utilfredsstillende og med til at gøre mig usikker.”*

Har man fuldt debatten i skolekredse og i medierne, så kunne ovenstående være resultatet fra en hvilken som helst skole i Guldborgsund – i Lolland – ja, i Danmark.

På trods af dette har lærerne loyalt forsøgt at løse opgaven så godt de kunne. Det er der kommet masser af god undervisning og spændende tiltag ud af. Det er ganske enkelt fantastisk på de vilkår.

Men, hvor længe holder ”bukserne”? Økonomien i Guldborgsund Kommune og den igangværende ”skoleanalyse” antyder langt fra, at vi går mod lysere tider på vores område.

OG nu til noget helt andet!

INKLUSION.

Her vil jeg konstatere:

* At inklusion synes at være ”druknet” i hele debatten om ”de nye tider” i dette skoleår. Ja, i kommunalt regi har der faktisk være total ”radiotavshed” de sidste to skoleår.
* At der spares på inklusionsmidlerne i takt med det faldende elevtal – men ikke nødvendigvis et faldende inklusionsbehov.
* At vi var meget bekymrede for, hvordan de inkluderede elever skulle klare sig under reformen. Det er vi stadig.

Inklusionsopgaven er naturligvis hverken forsvundet eller løst. Inklusion skal frem i lyset igen. Inklusion skal følges tæt – ikke mindst i relation til reformen. Og så skal vi have kommunen på banen.

MED-systemet
Forhandlingerne om en revideret MED-aftale har nu været i gang i et år. En endelig aftale skulle gerne i hus inden sommerferien. Et af formålene med en ny MED-aftale er, at skabe en større og mere engagerende sammenhæng mellem de tre MED-niveauer - hoved-MED, center-MED og skole-MED og til den enkelte medarbejder.

MED-systemet er et af de få områder, hvor aftaler stadig er gældende. Derfor er det kredsens strategi, at MED-systemet skal bruges mere offensivt på alle niveauer.

Jeg vil slutte af med en ”solstrålehistorie”; nemlig modtageklasserne på Lindeskovskolen.

Umiddelbart er der måske ikke så meget solskin at komme efter, da vi jo – fra bl.a. ”Folketidende” – kender de meget alvorlige problemstillinger for såvel eleverne, lærerne og Lindeskovskolen.

MEN, selv om den nylige ekstrabevilling på 200.000 kr., er en lappeløsning, så er forløbet et godt eksempel på, hvordan man, når ledere, lærere, tillidsvalgte og ikke mindst forældre og skolebesty-relsen samarbejder og blander kortene rigtigt, kan få selv politikere til at handle.

Nu resterer ”blot” at finde en mere permanent og holdbar løsning på kommunens modtageklasser. Det synes der at være politisk vilje til. (**PPS 3 - lyd - 2 klik)**

Med dette lille lyspunkt - og skoleårets planlægning lige om hjørnet, vil jeg slutte med denne velkendte opfordring (Always look at …) **(PPS 3 - billede).**